L' última avaluació ràpida de riscos de l'European Center for Disease Prevention and Control (ECDC) sobre el risc de transmissió del xarampió en la UE/EEE posa en relleu que la cobertura de vacunació i la incidència de casos de xarampió varien segons els països i els grups de població.
El document també assenyala que molts adults joves potser no són conscients del seu estat de vacunació, i per això és necessari comptar amb sistemes per identificar-los i vacunar-los, ja que es veuen cada vegada més afectats, i quan contrauen la malaltia n'augmenten la circulació.
Finalment, l'ECDC assenyala com a motiu de preocupació la freqüència dels casos entre els treballadors sanitaris i suggereix als Estats que considerin intervencions específiques per garantir la vacunació d'aquest col·lectiu.
L'European Center for Disease Prevention and Control ho destaca a l'avaluació rápida de riscos publicada a finals de març.
Les dades que mostren la distribució dels casos de xarampió dins dels països destaquen la importància de la cobertura de vacunació d'almenys el 95% de la població general a tot un país amb dues dosis de la vacuna que conté xarampió.
Això és el que es recomana i és necessita per garantir-ne la interrupció de la circulació i que la introducció de casos de xarampió no doni lloc a casos secundaris.
La disponibilitat de dades a nivell subnacional permet identificar les zones geogràfiques en les quals s'estan produint casos de xarampió i on poden ser necessàries mesures específiques per identificar les persones no vacunades, augmentar les taxes de cobertura i dur a terme activitats de resposta.
En alguns països s'ha registrat una proporció cada vegada més gran de casos de xarampió entre adults, la qual cosa ha portat a considerar l'adopció de mesures addicionals per identificar les persones o grups de persones susceptibles de contraure la malaltia que estan incompletament vacunades o que no ho estan en absolut.
Davant dels brots actuals a diversos països de la UE, les persones que no han estat vacunades amb dues dosis de la vacuna que conté xarampió corren el risc de contreure i propagar la malaltia, especialment als lactants que són massa petits per vacunar-se i són més vulnerables a les complicacions que se'n poden derivar.
Els proveïdors d'assistència sanitària han de considerar la possibilitat de recomanar la vacunació per a tots els individus elegibles que no estiguin vacunats, o que no estiguin completament immunitzats, d'acord amb les recomanacions nacionals.
Qualsevol consulta amb el sistema d'atenció de la salut s'ha d'aprofitar com una oportunitat per posar-se al dia en la vacunació contra el xarampió i altres malalties prevenibles mitjançant vacunació.
La freqüent incidència del xarampió entre el personal sanitari de diversos països de la UE i de l'EEE és motiu de preocupació, i es convida els Estats membres a valorar la possibilitat de dur a terme intervencions específiques per abordar aquest problema, com ara actuacions per garantir que tots els treballadors sanitaris siguin immunes al xarampió o que es demostri o documenti la immunitat o la immunització com a condició per a la matriculació en la formació i l'ocupació.
A Catalunya, per reforçar la detecció precoç i la ràpida instauració de mesures preventives als centres sanitaris davant d'una sospita de xarampió, la Sub-direcció general de Vigilància i resposta a emergències de Salut Pública va elaborar una infografia per recordar de forma visual el protocol immediat que cal seguir i la importància que els professionals que treballen en centres sanitaris estiguin correctament immunitzats.
Les actuacions que cal seguir davant la notificació de casos de xarampió estan recollides de forma més àmplia i detallada al Protocol d'actuació per al personal sanitari.